
Text rozhodnutia
II. ÚS 76/99
Ústavný súd Slovenskej republiky na neverejnom zasadnutí senátu 20. júla 1999 prerokoval námietku zaujatosti sudcu JUDr. Jána Drgonca uplatnenú ,
, v konaní
o podnete na začatie konania a takto rozhodol: Námietku
odmieta. Odôvodnenie:
Ústavný súd Slovenskej republiky (ďalej len „Ústavný súd SR“) dostal 12. apríla 1999 podnet
,
v ktorom namietol porušenie práv zaručených čl. 1 prvá veta, čl. 2 ods. 2, čl. 12 ods. 1, čl. 16 ods. 1 a čl. 17 ods. 1 a 2 prvá veta Ústavy Slovenskej republiky (ďalej len „Ústava SR“) a čl. 5 ods. 1 prvá veta Dohovoru o ochrane ľudských práv a základných slobôd postupom predsedu vlády Slovenskej republiky Ing. Mikuláša Dzurindu, v zastúpení prezidenta Slovenskej republiky a Ministerstvom vnútra Slovenskej republiky – sekciou vyšetrovania a kriminalisticko-expertíznych činností Policajného zboru Bratislava.
priamo v predloženom podnete uplatnil námietku zaujatosti sudcu JUDr. Jána Drgonca na konanie vo veci a žiadal, aby bol vylúčený z prejednávania a rozhodovania vo veci. Námietka zaujatosti sudcu v konaní pred ústavným súdom môže mať závažnejšie právne účinky ako námietka zaujatosti sudcu v konaní pred orgánom všeobecného súdnictva. Námietku zaujatosti sudcu môže účastník konania uplatniť voči viacerým sudcom. V konaní pred všeobecným súdom uplatnenie námietky zaujatosti viacerých sudcov môže mať za následok zmenu príslušnosti všeobecného súdu. V konaní o ochrane ústavnosti taký postup nie je možný. Uplatnenie námietky zaujatosti voči viacerým sudcom môže zapríčiniť, že podmienky § 4 zákona Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov (ďalej len „zákon č. 38/1993 Z. z. v znení neskorších predpisov“) sa stanú nesplniteľné a spor nebude vôbec možné rozhodnúť. Preto v konaní pred ústavným súdom treba zvlášť dôsledne preskúmať, či námietku zaujatosti sudcu(ov) účastník konania uplatnil opodstatnene. Zaujatosť sudcu môže byť zapríčinená vzťahom sudcu k veci (predmetu konania) alebo k účastníkovi konania. Zaujatosť sudcu z hľadiska jeho vzťahu k veci, o ktorej má súd rozhodnúť, je právne významná len po obmedzený čas – do právoplatného rozhodnutia o veci, ktorej sa týka sudcova zaujatosť. Zaujatosť k veci je tiež právne významná iba pre to konanie, v ktorom súd môže rozhodovať o predmete konania, ku ktorému sudca prejavil svoju zaujatosť. Navrhovateľ namietol zaujatosť sudcu JUDr. Jána Drgonca z dôvodu zaujatosti k veci. Prejav, ktorým sudca prezentoval svoje presvedčenie, že raz udelenú amnestiu možno zrušiť, označil navrhovateľ za príčinu zaujatosti sudcu, kvôli ktorej uplatnil svoje právo priznané § 28 ods. 1 zákona č. 38/1993 Z. z. v znení neskorších predpisov.

Uplatnená námietka má právny význam len pre ten typ konania, v ktorom Ústavný súd SR rozhoduje o otázke, či udelenú amnestiu možno zrušiť. Z hľadiska času je uvedená námietka právne významná do momentu rozhodnutia Ústavného súdu SR o tom, či raz udelenú amnestiu možno zrušiť. O tejto otázke Ústavný súd SR rozhodol výkladom vo veci I. ÚS 30/99 dňa 28. júna 1999. Z hľadiska času, do ktorého je uplatnená námietka relevantná, dôvod zaujatosti sudcu JUDr. Jána Drgonca zanikol 28. júna 1999, keď Ústavný súd SR podal všeobecne záväzný výklad právomoci priznanej podľa čl. 102 ods. 1 písm. i) Ústavy SR. Navrhovateľ uplatnil námietku zaujatosti sudcu v konaní o podnete. Predmetom tohto konania nie je rozhodnutie o obsahu právomoci priznanej článkom 102 ods. 1 písm. i) Ústavy SR. Predmetom konania o navrhovateľovom podnete je iná otázka. Navrhovateľom uplatnená námietka zaujatosti sudcu k veci nie je v príčinnej súvislosti s predmetom konania o navrhovateľom namietnutom porušení jeho ústavného práva. Preto Ústavný súd SR navrhovateľovej námietke zaujatosti sudcu JUDr. Jána Drgonca nevyhovel. P o u č e n i e : Proti tomuto rozhodnutiu nemožno podať opravný prostriedok. V Košiciach 20. júla 1999
JUDr. Július Č e r n á k predsedajúci senátu Ústavného súdu Slovenskej republiky

Zdroj: KAUZIS.SK – https://www.kauzis.sk/judikatura/r/ECLI:SK:USSR:2016:2.US.76.1999.1 (dáta aktuálne k 10. 11. 2026). Záväzné je znenie zverejnené súdom.




